níruktataro mūrtátaraḥ sá ātmā́namánvaichatsa tápo'tapyata sa prā́mūrchatsa ṣáṭtriṃśataṃ sahásrāṇyapaśyadātmáno'gnī́narkā́nagnimáyānagnicítastè'gnínaivā́dhīyantāgnínācīyantāgnínaiṣu gráhā agr̥hyantāgnínāstuvatāgnínāśaṃsanyatkíṃ ca yajñe kárma kriyáte yatkíṃ ca yajñíyaṃ kármāgnínaiva téṣu tádagnimáyeṣvagnicítsvagnimáyamakriyata tadyatkíṃ cemā́ni bhūtā́nyagnímindháte téṣāmeva sā kŕ̥tistā́nevā́dadhati tā́ṃścinvanti téṣu gráhāngr̥hṇanti téṣu stuvate téṣu śaṃsantyetā́vatī vā́ agnervíbhūtiretā́vatī vísr̥ṣṭiretā́vānagniḥ ṣáṭtriṃśatsahásrāṇyagnáyo=rkāstéṣāmékaika eva tā́vānyā́vānasau pū́rvaḥ